REGULAMENTUL (CE) NR. 1527/2007 AL CONSILIULUI
din 17 decembrie 2007
de modificare a Regulamentului (CE) nr. 1255/1996 de suspendare temporară a drepturilor autonome prevăzute de Tariful Vamal Comun pentru anumite produse industriale, agricole și pescărești
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Este în interesul Comunității să se suspende, parțial sau integral, taxele autonome prevăzute de Tariful Vamal Comun pentru șaizeci și șase de produse noi care nu sunt enumerate în anexa la Regulamentul (CE) nr. 1255/96 al Consiliului (1).
(2)
Cinci produse incluse în prezent în anexa la Regulamentul (CE) nr. 1255/96 ar trebui să fie retrase de pe listă, deoarece menținerea suspendării taxelor autonome prevăzute de Tariful Vamal Comun pentru aceste produse nu mai este în interesul Comunității.
(3)
În plus, pentru anumite produse este necesar ca denumirea să fie modificată pentru a ține cont de evoluția tehnică a produselor și de tendințele economice de pe piață. Produsele respective ar trebui să fie considerate ca fiind retrase de pe listă și, în consecință, ar trebui să fie introduse pe listă ca produse noi.
(4)
Pentru facilitarea înțelegerii, având în vedere numărul mare de modificări care intră în vigoare la 1 ianuarie 2008, anexa la Regulamentul (CE) nr. 1255/96 ar trebui să fie înlocuită cu o versiune complet nouă care să producă efecte de la aceeași dată și în care mențiunile noi și cele modificate să fie semnalate printr-un asterisc.
(5)
Experiența a dovedit necesitatea de a prevedea o dată de expirare pentru suspendările enumerate în Regulamentul (CE) nr. 1255/96, pentru a se garanta că sunt luate în considerare schimbările tehnologice și economice. Aceasta nu ar trebui să excludă încetarea mai rapidă a anumitor măsuri sau menținerea acestora și după această dată, dacă se prezintă motive economice, în conformitate cu principiile stabilite în comunicarea Comisiei din 1998 privind suspendările și contingentele tarifare autonome (2).
(6)
Prin urmare, Regulamentul (CE) nr. 1255/96 ar trebui să fie modificat în consecință.
(7)
Având în vedere importanța economică a prezentului regulament, este necesar să se recurgă la motivele de urgență prevăzute la punctul 1.3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatul de instituire a Comunității Europene.
(8)
Întrucât perioadele de valabilitate stabilite în prezentul regulament trebuie să producă efecte de la 1 ianuarie 2008, prezentul regulament ar trebui să se aplice cu începere de la aceeași dată și să intre în vigoare imediat,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 1255/96 se înlocuiește cu anexa la prezentul regulament.
Articolul 2
Suspendările temporare ale taxelor autonome prevăzute de Tariful Vamal Comun pentru produsele care figurează în anexă se aplică de la 1 ianuarie 2008. Acestea expiră la datele prevăzute în anexa respectivă.
Articolul 3
Suspendările taxelor autonome prevăzute de Tariful Vamal Comun pentru produsele încadrate la codurile TARIC 2903399020, 2932298575, 2933199010, 2933399970, 3920621961 și 3920621963 încetează începând cu 1 ianuarie 2008.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2007.